CELEX: 32019D0762
Language: ro
Date: 2019-05-13 00:00:00
Title: Decizia (PESC) 2019/762 a Consiliului din 13 mai 2019 de modificare a Deciziei 2014/219/PESC privind misiunea PSAC a Uniunii Europene în Mali (EUCAP Sahel Mali)

14.5.2019   
               
               
                  RO
               
               
                  Jurnalul Oficial al Uniunii Europene
               
               
                  L 125/18
               
            
         DECIZIA (PESC) 2019/762 A CONSILIULUI
         din 13 mai 2019
         de modificare a Deciziei 2014/219/PESC privind misiunea PSAC a Uniunii Europene în Mali (EUCAP Sahel Mali)
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 42 alineatul (4) și articolul 43 alineatul (2),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:
         
                     (1)
                  
                  
                     La 15 aprilie 2014, Consiliul a adoptat Decizia 2014/219/PESC (1) privind misiunea PSAC a Uniunii Europene în Mali (EUCAP Sahel Mali).
                  
               
                     (2)
                  
                  
                     La 21 februarie 2019, Consiliul a adoptat Decizia (PESC) 2019/312 (2), de prelungire a EUCAP Sahel Mali și de stabilire pentru aceasta a unei valori de referință financiară până la 14 ianuarie 2021.
                  
               
                     (3)
                  
                  
                     La 25 iunie 2018, în concluziile sale privind Sahel/Mali, Consiliul a subliniat importanța regionalizării PSAC în Sahel, cu scopul de a consolida, după caz, sprijinul civil și militar acordat cooperării transfrontaliere, structurile de cooperare regionale, în special cele ale G5 Sahel, precum și capacitatea și asumarea responsabilității din partea țărilor din G5 Sahel în ceea ce privește abordarea provocărilor în materie de securitate din regiune.
                  
               
                     (4)
                  
                  
                     La 15 februarie 2019, ministrul afacerilor externe al Republicii Islamice Mauritania a salutat desfășurarea preconizată a EUCAP Sahel Mali, în sprijinul G5 Sahel și al capabilităților naționale ale Mauritaniei.
                  
               
                     (5)
                  
                  
                     La 18 februarie 2019, Consiliul a aprobat un concept civil-militar comun de operații privind regionalizarea acțiunii PSAC în Sahel.
                  
               
                     (6)
                  
                  
                     Prin urmare, Decizia 2014/219/PESC ar trebui modificată în consecință.
                  
               
                     (7)
                  
                  
                     EUCAP Sahel Mali se va desfășura în contextul unei situații care s-ar putea deteriora și care ar putea împiedica îndeplinirea obiectivelor acțiunii externe a Uniunii, astfel cum sunt prevăzute la articolul 21 din Tratatul privind Uniunea Europeană,
                  
               ADOPTĂ PREZENTA DECIZIE:
         
            Articolul 1
            Decizia 2014/219/PESC se modifică după cum urmează:
            
                        1.
                     
                     
                        La articolul 2, alineatele (3) și (4) se înlocuiesc cu următorul text:
                        
                           „(3)   EUCAP Sahel Mali contribuie, fără a aduce atingere mandatului său principal în Mali, la regionalizarea acțiunii PSAC în Sahel, prin realizarea unei contribuții la îmbunătățirea interoperabilității și a coordonării între forțele de securitate internă ale țărilor din grupul G5 Sahel, precum și prin sprijinirea cooperării transfrontaliere, sprijinirea structurilor de cooperare regională și contribuția la îmbunătățirea capabilităților naționale ale țărilor din grupul G5 Sahel. EUCAP Sahel Mali poate desfășura activitățile respective în țările din grupul G5 Sahel. În acest scop, EUCAP Sahel Mali oferă cursuri de formare, consiliere și alte modalități de sprijin specifice pentru țările din grupul G5 Sahel, în limitele mijloacelor și capabilităților sale, la cererea țării în cauză și ținând seama de situația în materie de securitate.
                        
                        
                           (4)   Pentru a-și atinge obiectivul, EUCAP Sahel Mali își desfășoară acțiunile conform orientărilor de funcționare strategice definite în conceptul de gestionare a crizelor aprobat de Consiliu la 17 martie 2014 și dezvoltate în documentele de planificare operațională aprobate de Consiliu, inclusiv conceptul civil-militar comun de operații privind regionalizarea acțiunii PSAC în Sahel. Înainte de lansarea unei noi activități într-o nouă țară din grupul G5 Sahel, Comitetul politic și de securitate este informat despre aceasta.”
                        
                     
                  
                        2.
                     
                     
                        La articolul 14 alineatul (1), se adaugă următorul paragraf:
                        „Valoarea de referință financiară destinată acoperirii cheltuielilor aferente EUCAP Sahel Mali în perioada 1 martie 2019-14 ianuarie 2021 este de 68 150 000,00 EUR.”
                     
                  
                        3.
                     
                     
                        Articolul 14a se înlocuiește cu următorul text:
                        
                           „(1)   În cadrul EUCAP Sahel Mali se instituie o celulă regională de consiliere și coordonare (RACC).
                        
                        
                           (2)   RACC include personalul asociat cu EUCAP Sahel Mali și experți în securitate internă și apărare din delegațiile Uniunii în Burkina Faso, Ciad, Mali, Mauritania și Niger. RACC transferă treptat personalul de la Bamako la Nouakchott, în conformitate cu alineatul (7) și ținând seama de situația în materie de securitate.
                        
                        
                           (3)   Obiectivele RACC, în strânsă cooperare cu delegațiile Uniunii și cu misiunile PSAC existente în Sahel, sunt următoarele:
                           
                                       (a)
                                    
                                    
                                       contribuie la conștientizarea de către Uniune a situației țărilor din grupul G5 Sahel privind necesitățile și lacunele în materie de securitate și apărare care au legătură cu cooperarea transfrontalieră regională și care se referă la provocări în materie de securitate;
                                    
                                 
                                       (b)
                                    
                                    
                                       sprijină structurile și țările din grupul G5 Sahel pentru a spori cooperarea regională și capabilitățile operaționale în domeniul securității și apărării, în conformitate cu dreptul internațional, drepturile omului și abordarea strategică a UE privind femeile, pacea și securitatea stabilită de Consiliu în concluziile sale din 10 decembrie 2018;
                                    
                                 
                                       (c)
                                    
                                    
                                       facilitează organizarea de formare, oferirea de consiliere și de alte modalități de sprijin specifice de către misiunile PSAC ale Uniunii în regiunea Sahel destinate țărilor din grupul G5 Sahel, în special organizarea de cursuri de formare pentru stagiarii în domeniul securității și apărării din țările respective.
                                    
                                 
                        
                           (4)   Experții în securitate internă și apărare colectează informații referitoare la chestiuni de securitate și apărare în țările lor gazdă. Aceștia transmit șefului RACC astfel de informații și, dacă este cazul, formulează recomandări. Ei îl informează în mod corespunzător pe șeful delegației Uniunii din locul în care se află.
                        
                        
                           (5)   Comandantul operației civile exercită comanda și controlul strategic asupra RACC, sub controlul politic și conducerea strategică a COPS și sub autoritatea generală a ÎR. Prin derogare de la articolul 6 alineatul (1), șeful RACC răspunde direct în fața comandantului operației civile și acționează în conformitate cu instrucțiunile date de acesta. Șeful RACC emite instrucțiuni destinate întregului personal al RACC.
                        
                        
                           (6)   Șeful misiunii exercită autoritatea asupra personalului RACC în conformitate cu articolul 6 alineatele (2)-(4) și cu articolul 11, fără a aduce atingere alineatului (7) de la prezentul articol.
                        
                        
                           (7)   EUCAP Sahel Mali încheie acordurile administrative necesare cu delegațiile Uniunii în Burkina Faso, Ciad, Mali, Mauritania și Niger în legătură cu sprijinul care urmează să fie acordat personalului acestuia.
                           Respectivele acorduri administrative, în special:
                           
                                       (a)
                                    
                                    
                                       asigură faptul că membrii personalului EUCAP Sahel Mali, în special RACC, primesc sprijinul logistic și de securitate necesar pentru îndeplinirea sarcinilor lor;
                                    
                                 
                                       (b)
                                    
                                    
                                       prevăd că șefii de delegație au autoritate asupra membrilor personalului EUCAP Sahel Mali, în special RACC, din cadrul respectivelor delegații ale Uniunii, în special în scopul îndeplinirii obligației de diligență care le revine, asigurând conformitatea cu cerințele de securitate aplicabile și contribuind la exercitarea controlului disciplinar, și sunt informați în mod corespunzător de către membrii acestei categorii de personal cu privire la activitățile acestora;
                                    
                                 
                                       (c)
                                    
                                    
                                       prevăd că șefii de delegație trebuie să se asigure că membrii personalului EUCAP Sahel Mali, în special RACC, atunci când se află într-o delegație a Uniunii, se bucură de aceleași privilegii și imunități care sunt acordate personalului din delegația respectivă a Uniunii.”
                                    
                                 
                     
                  
         
            Articolul 2
            Prezenta decizie intră în vigoare la data adoptării.
         
         
            Adoptată la Bruxelles, 13 mai 2019.
            
               
                  Pentru Consiliu
               
               
                  Președintele
               
               F. MOGHERINI
            
         
         
            (1)  Decizia 2014/219/PESC a Consiliului din 15 aprilie 2014 privind misiunea PSAC a Uniunii Europene în Mali (EUCAP Sahel Mali) (JO L 113, 16.4.2014, p. 21).
         
            (2)  Decizia (PESC) 2019/312 a Consiliului din 21 februarie 2019 de modificare și prelungire a Deciziei 2014/219/PESC privind misiunea PSAC a Uniunii Europene în Mali (EUCAP Sahel Mali) (JO L 51, 22.2.2019, p. 29).